**100 év után is Barabás-akvarellel indul a BÁV grafikai aukciója**

**Az idén 100 éves aukciós működését ünneplő BÁV március 11-i évnyitó árverésén a magyar grafika meghatározó alakjai előtt tiszteleg. Ahogy egy évszázaddal ezelőtt, a cég jogelődje által rendezett első aukción, úgy most is Barabás Miklós egyik akvarellje lesz az első tétel, amire a korabeli 1500 korona helyett idén 220000 forintért lehet licitálni. A festményekkel szemben néhány száz vagy akár néhány tízezer forintért lehet megvenni Rippl-Rónai József, Mednyánszky László, Márffy Ödön, Barcsay Jenő, Szőnyi István, Aba-Novák Vilmos, Perlrott Csaba Vilmos, Kondor Béla vagy Maurer Dóra műveit. Az árverés kuriózuma Róth Miksa három üvegterve, és Mund Hugó színezett litográfiája lesz.**

1920-ban, idén 100 éve rendezte meg a BÁV jogelődje az első aukcióját az Állami Árverési Csarnokban. A neves szakemberek által összeállított kollekció első tétele Barabás Miklós egyik alkotása volt, amely 1500 koronás kikiáltási árról indult. **Egy évszázaddal később ismét egy Barabás-akvarell lesz az első tétel, de erre már 220000 forintról licitálhatnak az érdeklődők.** Az ünnepi év első aukciójára színes, széles vásárlóközönséget megszólító, változatos technikákat felvonultató anyaggal készültek a BÁV szakértői, ahová nem csupán gyűjtői, de **befektetési szándékkal is érdemes lesz ellátogatni.**

Ha a 100 évvel ezelőtti első katalógust lapozgatjuk, nyilvánvalóvá válik, hogy a grafika, közte az egyedi rajz és a sokszorosított eljárások már akkor is méltánytalanul alulértékeltek voltak. Egy Mednyánszky László alkotás esetében **körülbelül tízszeres áron vásárolhattunk olajfestményt a rajzzal szemben**. Ez a nemzetközi műkereskedelemben tapasztalható trendekkel ellentétes tendencia, a kezdő gyűjtők szerencséjére, hazánkban napjainkig változatlan, sőt, **mostanra** **akár a százszoros szorzót is elérheti a különbség**. Az árverésen, szemben **a több tízmilliós festményeivel, akár már 200 ezer forintért a miénk lehet egy egyedi, üde tavaszi virágzást ábrázoló Mednyánszky-akvarell**, de ha szerencsésen licitálunk, akár egy Rippl-Rónai József tanulmányt is vehetünk ennyiért, sőt az ő rézkarcára akár 55 ezer forinttól is harcba szállhatunk. A nagy nevek között megtaláljuk még Márffy Ödönt és Barcsay Jenőt is. Előbbi egy egyedi önarcképpel, utóbbi két tájképpel szerepel a kollekcióban.

**Az árverés kuriózuma Róth Miksa három üvegterve.** A századfordulón készült, akvarellel színezett egyedi tusrajzok hűen adják vissza a Mátyás-templom, az Országház vagy a Gresham-palota üvegablakait is megálmodó művész zsenialitását.

**A kollekcióból kiemelkedik Mund Hugó *Szoptató anya* című színezett litográfiája.** A 100 ezer forintról induló alkotás méltó módon képviseli a nagybányai művésztelep formakultúráját.

Az érdekességek közé tartozik **Hanna Melánia** esküvőt és lánykérést ábrázoló két akvarellje is. Műveivel ritkán találkozhatunk árveréseken, annak ellenére, hogy sok műfajban kipróbálta magát. A tehetség ez ő esetében is a családban maradt, hiszen az Egyesült Államokban született William Hanna, a Hanna-Barbera alapítója, a hétszeres Oscar-díjas rajzfilm-animátor és rendező a művésznő rokona volt. Az ő nevéhez fűződik többek között a Tom és Jerry, a Frédi és Béni vagy éppen a Hupikék törpikék.

**Olgyai Viktor** neve összekapcsolódott a magyar grafikával, hiszen a Képzőművészeti Főiskola grafikai műfajok tanáraként komoly szerepet vállalt a műfaj népszerűsítésében. **Olyan művészeket indított útjára, mint Patkó Károly, Aba-Novák Vilmos és Szőnyi István.** Igazi különlegesség, hogy **mester és tanítványainak alkotásai most egyszerre szerepelnek az árverésen.** A római ösztöndíjasok közül – az említett három Olgyai-tanítvány mellett - Istókovits Kálmán műveire is licitálhatnak.

A magyar grafika megújítójának tartott **Kondor Béla** művei sem hiányozhatnak az aukcióról, már annak okán sem, hogy műterme az Aukciósház épületének hatodik emeletén volt. Idén különleges ritkasággal készültek a BÁV szakértői: a Dózsa-sorozatból **egy rézkarc két fázisa kerül egyszerre kalapács alá,** így bepillanthatunk az alkotás folyamatába is.

A méltán népszerű Európai Iskola képviselői közül most is **licitálhatnak Gyarmathy Tihamér három egyedi absztrakt művére.** Ezen felül az Iparterves generáció alkotóitól **Nádler István** egyedi *Fekete gesztusa* vagy **Hencze Tamás** ugyanakkor készült *Sötét gesztusa* is minden bizonnyal népszerű lesz. Az absztrakt alkotások közül a szakértők egy **nagyméretű Hincz Gyula rajz**ra hívják fel a figyelmet, de a statement darabokat kedvelőknek érdemes lesz licitálni **Angyalföldi Szabó Zoltán *Mosakodó*** című pasztelljére is. A kortárs alkotók sorából természetesen nem hiányozhat **Maurer Dóra** sem, akinek életműkiállítása jelenleg is látogatható a londoni Tate Modernben.

A Grafikai aukció kiállítását február 29. – március 9. között ingyenesen tekinthetik meg a BÁV Apszistermében (1052 Budapest, Bécsi utca 3.). Az árverést március 11-én, 18 órakor tartjuk a BÁV Apszistermében. **A terem korlátozott befogadóképessége miatt, kérjük, érkezzen időben, vagy adjon le vételi, illetve telefonos megbízást, vagy licitáljon online az axioart.com oldalán.**További információk és katalógus: [www.bavaukcio.hu](http://www.bavaukcio.hu)

**BÁV100 – Árverések 100 éve**

2020 a BÁV éve! **A BÁV jogelődje 100 éve, 1920-ban rendezte meg első aukcióját az Állami Árverési Csarnokban.** Az elmúlt száz év során az árverések története szorosan összekapcsolódott a műgyűjtés, a műkereskedelem, és a közgyűjtemények történetével.

Az első világháború végével tömegek akarták értékesíteni a műtárgyaikat. Ez az igény hívta életre az Állami Árverési Csarnokot, amely a feketepiaccal szemben lehetőséget adott a szabályozott műkereskedelemre. Már ekkor is neves szakértők válogatták és határozták meg az árverésre kerülő műtárgyakat.

**A 30-as évek** **pénzügyi válsága többek között az Esterházy-, az Andrássy- és a Károlyi-családokat késztette gyűjteményei aukcionálására**. Még a második világháború alatt is rendeztek árveréseket, ekkor, 1942-ben került kalapács alá például Iványi-Grünwald Béla festőművész hagyatéka is. Sokan helyezték letétbe a Kinizsi utcai székházban értékeiket, innen azonban **a háború végén 200 ezer műtárgyat raboltak el az átvonuló csapatok.**

**A szocializmus idején ellehetetlenítették a polgári csökevénynek tartott műgyűjtést.** A cég, immár Bizományi Áruház Vállalat néven, leginkább használt áruk értékesítésével foglalkozott, hét évig árveréseket sem szervezhettek**. A forradalom után, 1957-ben azonban rögtön az Iparművészeti Múzeum üvegcsarnokában lehetett újra licitálni közel másfélezer tételre.** A múzeumok ezekben az évtizedekben, élve elővásárlási jogukkal, a BÁV-on keresztül gyarapították gyűjteményeiket. **A 60-as években a nagyarányú lakásépítések miatt elsősorban a festmények számítottak divatosnak**, de a következő évtizedben divatba jött a porcelánok és ezüsttárgyak gyűjtése is. Már ekkor, 1963-ban elindultak a különböző szakágakra specializálódott **becsüsképzések**, amelyeket később megnyitottak a nagyközönség számára is.

**A 80-as években rendezték meg az első ékszeraukciót, amely azóta is töretlen siker a vásárlók körében.** A 90-es évekre megszűnt a cég monopolhelyzete, de a szabad kereskedelemmel számos rejtőzködő műtárgy is a piacra került, így a BÁV a maga színesebb profiljával nem csupán túlélte, de sikeresen zárta az évtizedet. Az új évezredet leginkább a kortárs művészet felé való nyitás határozta meg, ám a **2007-től a Bécsi utcában működő Aukciósházban a rekordok sorát ismét egy gazdasági világválság szakította meg**. Az ékszeraukcióknak köszönhetően a cég sikeresen túljutott a 2008-as évet követő globális pénzügyi válság időszakán, és köszönhetően a kereslet fellendülésének és a sokszínű árveréseknek, **a 2010-es években is számos izgalmas alkotás kerülhetett kalapács alá, sőt számos új rekord is született.**

Az elmúlt száz év során számos új művésznemzedéket követtünk végig pályája során, életművek nyíltak és zárultak le, új trendek jöttek létre és múltak el, közben több százezer alkalommal hangzott el: senki többet, harmadszor! **2020 nem csak egy új évszázad, de egy új korszak kezdete is a BÁV-nál. Kövessék velünk a cég megújulását ebben az évben!**

**A BÁV100-ról ezen az oldalon tudhat meg többet:** <http://bav.hu/hirek/bav100-arveresek-100-eve>

**További információk:**

**Szabó Krisztina**

**BÁV Zrt.**

**kommunikációs menedzser**

**szabo.krisztina@bav.hu**

**06 20 298 2799**

**A szerkesztők figyelmébe:**

Az 1773-ban Mária Terézia által alapított BÁV Magyarország legnagyobb múltú jogfolytonosan működő vállalkozása. Az immár 247 éves múltra visszatekintő cég tevékenységét egyszerre jellemzi a tradíciókhoz való ragaszkodás és a folyamatos megújulásra való törekvés, biztosítva a dinamikus fejlődést és a modern kereskedelmi-pénzügyi világhoz való szoros kötődést. A BÁV Zrt. három üzletága az 1920 óta működő BÁV Műkereskedelem, a magyar zálogpiacon a kezdetek óta vezető szerepet betöltő, csaknem 100 budapesti és vidéki fiókkal rendelkező BÁV Zálog, valamint a hazai műkereskedelmi oktatás és becsüsképzés központjának számító, fél évszázados múltra visszatekintő BÁV Akadémia.

A BÁV Műkereskedelem tevékenysége soránfontos küldetésének tartja, hogy a sok évtized alatt felhalmozott szakértelmével és tapasztalatával a nemzeti kulturális kincsek felkutatásában, megőrzésében, gyarapításában, a tárgyak által közvetített kultúrtörténet megismertetésében tevékenyen részt vegyen, támogassa a magán- és a közgyűjtemények fejlődését, valamint a felnövekvő generációk gyűjtői törekvéseit. Mindehhez budapesti műkereskedelmi bolthálózata, valamint modern Aukciósháza nyújt megbízható hátteret. Évente több alkalommal megrendezésre kerülő aukciói a magyar műkereskedelem kiemelkedő eseményeinek számítanak.